Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 556/05/7712	Svidník, 12.3.2014
EEČ : 2-60-15-2014

U Z N E S E N I E

Trestná vec:	obvinený XXXXX 
Trestný čin:	nezaplatenie dane podľa § 148b odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov a iné trestné činy

Rozhodol: 	prokurátor Okresnej prokuratúry Svidník
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
ako konateľ obchodnej spoločnosti  PROGRES-REAL, s.r.o. so sídlom vo Svidníku, Sov. hrdinov 467/71 na Daňovom úrade  vo Svidníku od 27.11.2000 do 25.04.2005 podal daňové priznania k dani z pridanej hodnoty, no priznanú daň za október 2000 v sume 9 729,-Sk splatnú 27.11.2000, za január 2001 v sume 18 227,- Sk splatnú 30.04.2001, za marec 2001 v sume 22 881,- Sk, splatnú 25.04.2001, za apríl 2001 v sume 1 694,- Sk, splatnú 25.05.2001, za jún 2001 v sume 16,- sk splatnú 25.07.2001, za júl 2001 v sume 222 191,- Sk, splatnú 27.08.2001, za október 2001 v sume 96 688,- Sk, splatnú 26.11.2001 a za december 2001 v sume 9 465,- Sk, splatnú 25.01.2002 v lehotách splatnosti nezaplatil a tiež nezaplatil daň z prevodu a prechodu nehnuteľnosti v sume 256 680,- Sk, splatnú 10.10.2002 na základe právoplatného platobného výmeru Daňového úradu vo Svidníku číslo 737/210/56-24097/02/Ses z 20.08.2002, hoci v lehotách splatnosti uvedených daní mal dostatok finančných prostriedkov na ich zaplatenie a Daňovému úradu vo Svidníku tak celkom nezaplatil 637 571,- Sk ( 21 163,48 eur)

lebo je trestné stíhanie neprípustné podľa § 9 odsek 1 písmeno d

Odôvodnenie:
	Na základe trestného oznámenia Daňového úradu vo Svidníku sp.zn. 737/230/73-7019/O5/Po z 25.05.2005 bolo uznesením vyšetrovateľa PZ bývalého Úradu justičnej a kriminálnej polície OR PZ v Bardejove ČVS: ORP-328/OEK-SK-2005 z 27.10.2005 začaté trestné stíhanie vo veci trestného činu nezaplatenia dane podľa § 148b ods. 1 Tr. zák. účinného do 31.12.2005 a po odovzdaní veci z dôvodu miestnej a vecnej príslušnosti bývalému oddeleniu skráteného vyšetrovania, Úradu justičnej a kriminálnej polície OR PZ vo Svidníku, poverený príslušník PZ uznesením ČVS: ORP-1810/OSV-SK-2005 zo 17.01.2006 pre tento trestný čin vzniesol obvinenie XXXXX, ktorý ho mal spáchať tak, ako to je uvedené vo výroku tohto uznesenia.
	Po vykonanom skrátenom vyšetrovaní poverený príslušník PZ uznesením ČVS: ORP-6/OSV-SK-2006 z 12.12.2006 podľa § 228 ods. 2 písm. a/ Tr. por. trestné stíhanie proti obvinenému XXXXX prerušil, lebo pre neprítomnosť obvineného nebolo možné vec náležite objasniť, keď vyhlásené republikové pátranie po obvinenom ani príkazy na zatknute obvineného neboli úspešné. 
	Dňa 11.02.2014 poverený príslušník PZ Obvodného oddelenia PZ vo Svidníku vydal uznesenie ČVS: ORP-6/OSV-SK-2006 o pokračovaní trestného stíhania obvineného a 11.03.2014 predložil tunajšej prokuratúre vyšetrovací spis ale už pod ČVS: ORP-41/SK-SK-2014 s návrhom na zastavenie trestného stíhania podľa § 215 ods. 1 písm. d/ Tr. por. v spojení s ustanovením § 9 ods. 1 písm. d/ Tr. por. 
	Preskúmaním vyšetrovacieho spisu som zistil, že skutok, pre ktorý bolo začaté trestné stíhanie bol spáchaný, má znaky trestného činu nezaplatenia dane podľa § 148b ods. 1 Tr. zák. účinného do 31.12.2005 a že tento skutok spáchal obvinený.
	Z oznámenia Matričného úradu Mestskej časti Bratislava-Petržalka zväzok 12, ročník 2010, strana 74, por. č. 476 z 05.03.2014 je však zrejmé, že XXXXX, narodený XXXXX, rodné číslo XXXXX, zomrel 09.09.2010 v Bratislave-Petržalke.
	Vzhľadom na uvedené bolo potrebné rozhodnúť tak, ako to je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anatolij Derco
prokurátor